# **שמועה רביעית-חמישית – שנה שלישית -** שיעור 19א**:** חזרה והפער בין מי מעלה את המ**"**ן ומי מקבל את השפע

## חזרה – כוונות קריאת שמע

### התפילה אחרי חורבן המקדש

היום נתחיל את היחידה האחרונה של הדרוש של קריאת שמע.

אנחנו מתחילים את התפילה, כשבמובן מסוים החיים שלנו נמצאים במצב של אחרי חורבן המקדש. האר"י כותב בדרושי הלילה דרוש ד', שבזמן שבית המקדש קיים ז"א ונוק' היו במובן מסוים במוחין דגדלות כל הזמן, ובמציאות של פנים בפנים. בזמן שבית המקדש היה קיים כמעט ולא היה צריך להתפלל. המציאות עמדה במצב תפילה באופן קבוע. מציאות של גדלות והארת פנים וחיבור בין עמ"י לקב"ה. מטרת התפילה בזמן הזה היא לקחת את המקום של הארת הפנים, ולהביא אותו למקום של יחוד וברכה ושפע. זה עיקר ההתרחשות בזמן בית המקדש.

אבל, חרב בית מקדשנו, ולחורבן יש כל מיני השלכות. אחת מהם זה נתק מסוים בין חיצוניות העולמות לפנימיות העולמות. האר"י מתאר אותו בדרושי ראש השנה דרוש ב'. בנתק הזה- הפנימיות צריכה לחפות על החיצוניות. כפי שמבואר ברעיא מהימנא בפרשת בהר, זה חלק מהמשמעות של- תפילות תוקנו כנגד קורבנות. מערכת החיצוניות של הקרבה של בית המקדש אבדה לנו, ואנחנו זקוקים לתנועת הפנימיות שתבוא ותשלים את מערכת החיצון. זה מה שהאר"י מבאר בשמועה שניה, שעיקר העבודה שלנו בתפילות היא דרך עבודת צירי הפנימיות. דרך הפנימיות אנחנו מפצים על החיסרון של החיצוניות. אנחנו מתפללים שלוש פעמים ביום. זה שימוש במקום של פנימיות העולמות, קשר פנימי, דרכו אנחנו הולכים ומחדשים את היכולת לחזור פנים בפנים. זה באופן כללי מה שאנחנו רואים עם חורבן הבית. מה שהיה קרבת גוף של קורבנות בזמן המקדש, היום זו עבודת תפילה.

דבר נוסף, הוא שהעולמות באופן טבעי נוטים להסתלקות מוחין, לחזור למוחין דיניקה ולאחור באחור. אלה שני תנועות היסוד שנמצאות בדפוס הבסיסי של החיים שלנו. אנחנו מצליחים להגיע לשיאים, לפסגות, של גדלות ופנים. מצמצת, ואתה מוצא את עצמך חוזר אחורה למקום של הסתלקות מוחין. אתה שוקע מחדש בתודעות של קיום יותר טבעי, שסתום בתוך עצמו, שמחזיק את החיים כהארת אחור. היכולת לחיות בהארת פנים רצון ויחוד היא מאמץ מתמיד שאנחנו צריכים לבצע בחיים שלנו. זה לא דפוס הבסיס של העולם שלנו. לכן, אומר האר"י, חכמים תקנו לנו שלוש תפילות ביום, וחסידים ראשונים שהיו שוהים שעה לפני ושעה אחרי- כך כיסינו תשע שעות של החזקת מוחין ופנים. בנוסף, מסביר האר"י בדרוש ד', שחסידים היו מוסיפים עוד תפילת נדבה בחצות היום, כמו שכותב הרמב"ם. אם מוסיפים עוד תפילת נדבה ביום הוספנו עוד שלוש שעות, וכבר סגרנו שתיים עשרה שעות. הלוואי ויתפלל אדם כל היום כולו. אפשרות אחרת, היא שחסידים ואנשי מעשה היו עושים תפילין. שמים תפילין כדי להחזיק את המוחין בתווך שבין התפילות. קמים בחצות לילה, לומדים באשמורות הבוקר. כל העשרים וארבע שעות אנחנו צריכים לייצר פעילות, מי שמסוגל ויכול להיות מחסידים ואנשי מעשה שהם שושבינא דמטרוניטא, ולהחזיק פעילות מתמדת של ערות תודעתית של עבודה, עמידה לפני ה', הארת פנים, ולהצליח ליצור מעין מצב בית מקדשי בעולם החרוב שלנו.

### המעבר מקטנות לגדלות

אנחנו מוצאים את עצמנו עם בוקר ברצון לצאת ממוחין דקטנות למוחין דגדלות, ומאחור לפנים. זו תנועת הבסיס. לשם כך- אנחנו צריכים חידוש מוחין. עד 'שמע ישראל ה' אלוקינו ה' אחד' אנחנו נמצאים עדיין במערכת התדיר. מערכת התדיר היא המערכת של המוחין דיניקה, ההופעה האלוקית כפי שהיא בתוך חיי הטבע. בברכות השחר, בהללויות, ביוצר אור, עמ"י אחוז בדרך האבות, והוא עומד עכשיו לבקש את הצעד הבא. הצעד הבא- כמו יציאת מצרים או מעמד הר סיני, הוא היכולת לצאת מתודעת הטבע שלנו, משמות האלוקים, וללכת אל החידוש של תודעה חדשה, תודעת פנים, תודעת ברית, תודעה שמוציאה אותנו ממערכת האחור ומחדשת לנו את היכולת לחיות חיי ברית של גדלות והארת פנים. בשביל זה אנחנו צריכים מוחין חדשים. מוחין חדשים של גדלות, שמביאים לתודעות אחדות עמוקות יותר, ותודעות חיים גבוהות יותר, של חיי קודש, שאנחנו זקוקים להם. זו היכולת לצעוד למערכת יחסים של פנים בפנים עם ה' יתברך. מתוך בקשה ליכולת לראות עולמנו וחיינו, במעין הארת בית מקדש כל יום ויום, בזכות התפילה שלנו.

'שמע ישראל' היא ההכנה לקראת עליית המ"ן. המטרה של 'שמע ישראל' היא לתת לנו כח לבצע את העלייה. להמשיך הארה מז' תחתונות דאמא- למלכות, זה **שמע**- להמשיך ל**שם**, שזו המלכות, הערת **ע'** הגדולה של אמא. ז' תחתונות דאמא שמאירים במלכות, ומאירות במלכות את הקשר הנשמתי שלנו, אור העולם הבא לעולם הזה.

**ישראל** זה להמשיך מהארת אבא השלמה למוחין דיניקה. השלמה של הארת חסד וגבורה, מעין כנפיים ליכולת שלנו לנוח ולהתעלות לשורשי החיים שלנו. ודבר נוסף- השלמת המוחין דיניקה, שזו גם כן חלק מהכוונה של ישראל, המשכה של מקיפי שמות האלוקים של היניקה. בלעדיהם, לא נוכל להתקדם הלאה. בלי היכולת להשלים את תודעת מוחין דיניקה שלנו, ולקבל כח לצאת אל המסע הזה, לא נוכל לזוז. באופן טבעי נשאר תקועים בתודעות הרגילות שלנו. יש מסע שאנחנו צריכים לעשות, מוכנות לצאת למסע של צמיחה ושינוי תודעה, שהוא לא פשוט. ביחס לתודעה השוטפת, התדירה שלנו, הוא קפיצה מסוימת שהעם היהודי מבצע ביחס לכל מה שהיה עד מעמד הר סיני. לשם אנחנו חוזרים כל יום, במובן מסוים. אחרי שעשינו את זה, וזכינו לשמע ישראל, אנחנו מגיעים למקום של המוכנות להתחדש.

כחלק מהיכולת שלנו להתחדש אנחנו צריכים לשוב אל המקור שלנו, לאבא ואמא עילאין. אבל, לא כמו שהם נתפסים על ידינו במערכת היחסים הקיימת, הנוכחת, כמקיימים את העולם בתדיר. ההורים משפילים את עצמם לצורך גידול הילדים, ומתאימים את עצמם לעולם של הילדים. זה אבא ואמא עילאין שמתגלים כמדרגה של יש"ס ותבונה. הם לא מתגלים בערכם העצמי, אלא כמקיימים ומנהלים את העולם של הילדים, כמו שהוא קיים בתוך המערכת שמוכלת על ידינו, למטרות תהליכי הצמיחה וההתפתחות הקטנה שלנו. בשביל לזכות למוחין חדשים אנחנו חייבים להיות מסוגלים להבין שאבא ואמא שלנו הם יותר ממה שדימינו אותם. אנחנו תופסים רק את החלק התחתון שלהם. אבא ואמא עילאין מחזיקים מבט אחר, עמוק יותר, על הקיום שלנו. היכולת שלנו לבא לשם היא היכולת שלנו להתחדש ממבט אחר על החיים. לקחת הארת חיים חדשה לעצמנו. כשאנחנו עוברים מ'שמע ישראל' ל'הוי-ה אלוקינו הוי-ה אחד' אנחנו עובר מתדיר לשאינו תדיר, מישסו"ת לאבא ואמא עילאין. אתה צריך להכין את עצמך לזה, להבין את זה שאתה רוצה לעורר ושם אתה רוצה לעלות. אתה לא עולה לתוך הסדר- בצורה בה אתה תופס את המערכת הקיימת. לא בצורה בה אתה תופס את הקב"ה כמאיר לך בתוך המערכת הקיימת. הקב"ה הוא יותר גדול ממה שאתה מצמצם אותו, במסגרת הישסו"ת. אם תשאיר את ההורים באותו מקום שהם היו קודם, ותבקש מוחין דגדלות- זה לא יעזור. כי הם נמצאים בשבילך, נתפסים על ידך כמערכת של קטנות. הגדלות שאתה מבקש לא תוכל להתחדש באמת, לא תוכל להיוולד מחדש. זה דבר תשתיתי.

אנחנו עוברים לאבא ואמא עילאין, ומעוררין אותם לייחוד שלהם, שזה- 'הוי-ה אלוקינו': **הוי-ה** זה חכמה, **אלוקינו** זה- הארת בינה, שם אהי-ה. **הוי-ה** – זה הדעת המייחד אותם, הדעת העליון, שמעורר את הייחוד שבין אבא לאמא, בין הוי-ה לאהי-ה. אנחנו מעוררים בהם את הייחוד העליון של אריך אנפין, שמעורר את הייחוד שבין אבא לאמא. זה המזלא שמאיר באבא ואמא, הוי-ה אחד, ומאיר באבא ואמא שלוש הוי-ות. שזה- ע"ב רי"ו. אותה הארת יחוד עליון שמאירה באבא ואמא עילאין. זה שלב ההכנה, שנעשה ב'הוי-ה אלוקינו הוי-ה'. הסדר שמתעורר עכשיו זו תודעה אחרת לגמרי על החיים שלנו. תודעה שהיא השורש ליחודא עילאה.

זה לראות את העולם מנקודת המבט שבמובן מסוים היא חלק מההבדל בין תודעת בירורים לתודעת עליית עולמות, תודעה שבתית ותודעת יום חול. בימות החול אנחנו הרבה יותר תחת הנהגת הישסו"ת, ובשבת אנחנו הרבה יותר תחת הנהגת אבא ואמא עילאין. בימות החול זה תודעת בירורים, וביום השבת זה תודעת עליית העולמות. כשיש לנו את התודעה הרגילה שלנו, אנחנו חיים את המציאות עם הפיצולים ומוגבלויות התפיסה שלנו, ולפעמים אין ברירה וזה גם נכון להפריד את המציאות. זה טוב וזה רע, זה בפנים וזה בחוץ, זה קודש וזה חול. ממילא תודעת האחד שלנו היא מוגבלת. אני לא יכול לחשוב שזה אחד, כי זה לא. מה שאני יכול להגיד שהוא בתוך האחד זה מוגבל למה שנכנס אצלי למערכת של תיקון, למערכת של קדושה, של תורה ומצוות. מה של חבר שלי, מה שבמגזר שלי. יש כל מיני גבולות למערכת האחד. מה שלא נמצא בתוך האחד, הוא לא. אני זקוק לתהליכי בירור. יש לי קונפליקט שביני ולבין מה שהוא לא אחד איתי. זה יכול להיות גם בתוך עצמי או בבת הזוג שלי, או בסיטואציות עם הילדים שלי, אין גבול לקונפליקטים שאני מכיל אותם כניגוד, כמשהו שלא מוכל אצלי באחד, בהוי-ה אלוקינו הוי-ה אחד.

אני לא יכול להלל גם בשם אלוקים, זה מצמצם, מקטין אותי, קשה וחשוך לי. אבל יש לי אמון באחד, קריאת שמע של הלילה נתנה לי את התיקון של הכלי ורוחא, של אמון עמוק באחד, אמונה באחד. איתה אני הולך אל העולם הזה. גם כשאני רואה קונפליקט, אני מנסה לברר אותו. איפה יש פה מקום של טוב שמסתתר, איפה יש פה יכולת ליצור את האחד שטמון פה, איפה בקשת החיים שמסתתרת גם במה שאני רואה כמנוגד לי, כאחר לי, כלא מסכים איתי, כשונה ממני, כלא מוכל, כאפילו הורס. איפה אני מסוגל לברר את האחד, ולהצליח לתקן אותו. אולי במרחבים של תיקון של חברה, אולי במקומות שאני כן מצליח לשוחח ביחד ולהצליח להבין אחד את השני. איך אנחנו יכולים ללכת אחד לקראת השני ולחיות בצורה נכונה יותר אחד עם השני. אלו תהליכים שיהיו סוג של עבודת בירורים שאעשה, ברמה כזאת או אחרת, מכח האחד שקיבלתי, מאבא ואמא עילאין שנתנו לי את האמון שגם מה שכ"כ מעצבן אותך, הוא גם חלק מהחיים שלך, ותצטרך לברר אותו. או שטמונה שם תנועת חיים נסתרת בשבילך, או שטמונה שם אנרגיית חיים אבודה, שהיא חלק מחייך. כמה שאתה לא יכול איתו, אתה גם לא יכול בלעדיו. יש פה משהו שצריך לעבוד איתו, לברר אותו.

### קריאת שמע על המיטה של שמועה שניה – בניית הכלי ורוחא

יש פה את קונפליקט- מצד אחד אני מחזיק תודעה של ישסו"ת, תודעה מוגבלת מצומצמת, שנכון לעכשיו לא מסוגלת להכיל את הכל 'הוי-ה אלוקינו הוי-ה אחד בשמיים ממעל ועל הארץ מתחת אין עוד'. אין לי יכולת להחזיק אחדות מלאה של המציאות, ולא נכון שאחזיק אותה, זה לא בריא לי, כל אחד לפום דרגא דיליה. מצד שני- האחד כן מחזיק אצלי את הבחירה. את הבחירה לא רק להיבדל, אלא את הבחירה לברר, את הבחירה להיות מסוגל לתקן את המציאות אל תוך האחד כל הזמן, בתהליך בלתי פוסק של עבודת בירורים. את הכח הזה קיבלנו בלילה. בעבודת כלי ורוחא של חצות לילה, ב'שמע ישראל הוי-ה אלוקינו הוי-ה אחד', מאירה לנו הארה. זה שמועה שניה. המשכה של 'הוי-ה אלוקינו הוי-ה אחד' שמע- שם ע', ישראל- שיר אל, שעולים לאבא ואמא עילאין, חוזרים שם לפנים בפנים, גורמים ליחוד עליון, יחוד אבא ואמא עילאין, והמשכה של המזלא. מה שנמשך זה ע"ב ע"ב ע"ב, שזה ה-רי"ו. בז"א ונוק' זה נמשך בתור 'ברוך שם כבוד מלכותו לעולם ועד', כח של ע"ב קדם. שם ב"ן בריבוע, בפשוט ומלא, זה ע"ב וקדם. זה הכח של החרב של הבירורים. יש לי כח של אמון באחד, שאני הולך איתו לתוך המציאות ומברר איתו. זה לא אחד פשוט. זה אחד שנלחם. אני נלחם על אחדות ה' בחיי. זה כח של חרב. אני לא אוותר, אלחם על האחדות, גם אל מול מציאות שמנסה לשבור את המציאות, לייצר חוסר אמון באחדות, לפרק אותה, לייצר רוע במציאות. מציאות של ייאוש, חוסר אמון ביכולת לתקשר בין בני אדם, שרוצה להפנים לי תודעת עולם התוהו, תודעת עולם השבירה, אפס אנד דאונס, כל אחד לעצמו. השורש של הברית הוא בחצות לילה, שיש את הכח של החרב, של הברית, שיונקת מ'הוי-ה אלוקינו הוי-ה אחד' של המזלא עילאה, שהוא ברובד אחר, והוא נותן לי כח לעבודת הבירורים בתוך היומיום שלי.

למה יש בזה חרב? כי אני לא הולך עכשיו לצאת ולומר: אני יודע שהכל אחד ומחבק את המציאות כולה. זה לא עובד ככה. אני לוקח את החרב מה'שמע ישראל ה' אלוקינו ה' אחד', שאמנם היתה בלילה, אולי חלמתי בזמן שזכיתי להארה הזו. אני קם עם חרב של אמונה. אני מאמין באחד, ברזא דמהימנותא, והולך לברר את המציאות אל האחד. אני הולך לדייק את עצמי, לברר, לחתוך. אבל החיתוכים יהיו אחרים. הם כל הזמן ישתנו. כל הזמן אני אחתוך אחרת את איך אני מצליח להחזיק את המתקלא שלי היום. איפה עובר האחד כל פעם מחדש. עוד חלקים ועוד חלקים ועוד חלקים אני הולך לכבוש אל תוך האחד. אחד שהוא פתוח, אחד שהוא אמונה.

כשאתה הולך בלילה לישון, אתה שוכח את כל התסכולים של היום הקודם וזה מאפשר לך לחדש את האמונה שלך, להאמין בחיים, באחד, למרות כל הבאסות של אתמול. אז אתה מוכן לקום לעוד בוקר של מלחמה על האחד. אבל אתה הלכת לישון, ומסרת את הנפש שלך לשם. ככה הלכת לישון. מה שהיה היה, העיקר שנתחיל מהתחלה, עם מקום של אמון באחד שאיתו אני חוזר לחיים עוד פעם, בבוקר, ויוצא עוד פעם לעוד מסע כזה. עד סוף היום אולי אני שוב אקרוס. אני אחזור לאחד. ועוד יום כזה. ככה מיום ליום אני הולך ומברר את המציאות ומגדיל את היכולת שלי לחיות בתודעת אחדות עמוקה יותר, אינטגרטיבית יותר, שלמדתי לרכוש עם החיים שלי, בלי לוותר על נקודת האמת במהלך הדרך. כשהאמת שלי הולכת ומשתנה, הולכת ונהיית עדינה יותר, מורכבת, עשירה, חכמה, מאמינה יותר. חוויתי שוב ושוב התנסויות של אמון שכשלא מוותרים על האחד מצליחים לפרוץ חסמים והתמודד עם קליפות וייאוש וספקנות. הצלחתי. מיום ליום אני רוכש יותר ויותר יכולות. עד הפעם הבאה. זו המסוגלות שלי להיום. מחר הוא ידפוק שוב לי על הדלת, ויגיד לי- תשמע, עוד לא גמרתי איתך את השיחה. אני אצטרך להתמודד איתו שוב. "חשב מחשבות לבלתי ידח ממנו נדח". תמיד אמשיך ואתמודד, ומה שבחרתי לא לקחת בפעם הקודמת, וברחתי ממנו במקום לבחור בו, כי לא הייתי מסוגל, ביחס ליכולות שלי, ביחס לרמת המוחין שלי, המסוגלות שלי לא הייתה בשלה. ביום אחר אני אצליח יותר, וזה יחזור. "חשב מחשבות לבלתי ידח ממנו נדח". זה תשובה על תשובה, כל החיים.

כשאתה מברר אתה **יודע** את האחד, לא רק **מאמין** באחד. אחרי מריבה בלתי נסבלת ישבתם ודיברתם והגעתם בחיק אבא ואמא להבנות הדדיות, ולהפסקת אש. אחר כך גם הצלחתם להבין יותר טוב אחד את השני, יש שם תמצית של ניצוץ משותף, או של מוכנות הדדית באמת להקשיב אחד לשני ולראות את הטוב, לעשות טוב אחד לשני. זו חלק מהסיבה שאתם ביחד. אז אתה גם **יודע** את האחד ולא רק **מאמין** באחד. בהמשך זה יצמח למקום חדש. זה הבירורים שאתה עושה אותם כל יום ויום, עובר מאמונה לידיעה. זו לא רק ידיעה, זו גם יכולת הולכת וגדלה, כי למדת יותר לעומק את הדבר הזה. יש לך יותר אמון, סבלנות, עשית יותר תהליכים כאלה, אינטגרציה ובירור, אז אתה הרבה יותר מנוסה בתהליך הזה.

אתה הולך יותר מהר לתוך הפנימיות של העניין, פחות מתבלבל עם הקליפות. הקליפות שהן הניסיון להיות צודק, חכם, להוכיח שהשני טועה. זה לא עוזר לדיון, בוא נתקדם לבירורים. זו בדיחה של הרב ישראל: המקובלים הראשונים ידעו איפה הניצוץ נמצא בעוגה, אז אכלו ישר את הניצוץ. אנחנו לא יודעים, אז אוכלים את כל העוגה. לאט לאט אתה לומד איפה הניצוץ נמצא. חבל להתבלבל ולבלבל את השכל אחד לשני. טעיתי, אני יודע. יש דברים שאני חושב שהם נכונים, יש דברים שאני חושב שהם לא נכונים, אני כבר יודע, יותר מהר אני מצליח להניח לעודפות ולהקשיב לפנימיות ולהגיע לבירור מהר יותר, יחסית.

### המעבר מישס"ות לאבא ואמא עילאין

זו היתה דוגמא לעבודת הבירורים ברמה של חצות לילה. שיש לה השלכות על החלק בקריאת שמע שהגענו אליו עכשיו. עשינו 'שמע ישראל', זה היה ראיית האחד בתוך רקמת החיים הפשוטה הטבעית שלנו, שבתוך המוחין דאלוקים שלנו אנחנו כולנו עדיין קשר חיים אחד, זה המוחין דאבא עם האורות המקיפים. משם יש לנו מוכנות ללכת לאבא ואמא עילאין, להבין שיש סדר תודעתי אחר, גבוה יותר, שממנו אני לוקח את תודעת האחד שלי ורוצה לחזור איתה לתוך העולם הזה. זה לקבל ממנה את המזלא. את הכח לאחד, את האמון באחד שהוא עמוק וגדול יותר מהתודעה שבה אני חי היום. משם התחתנו. מהיכולת להאמין באחד שהוא גדול מהתודעה הפרטית שלי. התודעה הפרטית שלי לא הכילה את זה. לראות אחדות שהיא רחבה מהאני הפרטי שלי. פעם הייתי ילד עם ההורים שלי, שם זה היה ברמה כזאת או אחרת.

זה השלב של המזלא, של ה'שמע ישראל ה' אלוקינו ה' אחד'. בקריאת שמע של בוקר זה הכנה לשלב הבא. לפעמים אבא ואמא עילאין לא חיים בנקודת הבירורים, כמונו. הרבה פעמים הם הרבה יותר נמצאים בתודעת עליית העולמות, הם רואים את האחד שאנחנו לא מסוגלים להכיל אותו עכשיו. הם רואים את תהליכי ההתפתחות והצמיחה אליהם אנחנו הולכים. הם יודעים שגם מה שנראה לך מנוגד עכשיו אליך הוא חלק מהחיים שלך בצורה מאוד ברורה. לדוגמה: לפעמים יש לי דיונים עם הילדים שלי במריבות בין אחים. הם יכולים לריב, וקשה להם להבין איך שניהם נולדו מאותה אמא. צריך לברר את המערכת יחסים ביניהם. כל יום לפי המסוגלות שלו. בקצוות השונים של המשפחה בו' קצוות. אבל בסופו של דבר ברור אני כהורה מחזיק פה סיפור אחר. אני יודע שהם יגדלו, אני זוכר אותם כשהם גדלו, כל אחד בשלב שלו בהתפתחות שלו. אני יודע שזה חלק מתהליכי ההתפתחות וצמיחה. אני זוכר איך הם היו, וגם היום, שאני רואה איך הם היו בתור ילדים קטנים, איך הם מתנהלים אחד עם השני היום, הם השתנו. ההתנהלות שלהם הרבה יותר טובה מאשר כשהם היו ילדים קטנים, כי הם התבגרו. משהו השתנה. יש תפיסת מבט של עליית העולמות. חלק מהקשיים שיש היום הם גם חלק מתהליכי התפתחות וצמיחה, וזה הגיוני, ונכון. הם הופעת חיים אחת, קשורים בקשר אחד, הם משפחה אחת, והם כולם החיים שלי. אני לא חושב על זה כמו שהילד שנמצא בקונפליקט. הסדר של החשיבה שלי הוא במובן מסוים, של אבא ואמא עילאין. אני רואה תהליכיות, תנועת צמיחה והתפתחות, קשר חיים אחד שיש בניהם. אני רואה אותי כהורה שמחזיק אותם ביחד, ממקום אחר לגמרי ממה שהם מחזיקים את האירוע. יחד עם זה אני חייב לדעת להיות מסוגל לדבר איתם במקום שלהם, במצוקה, בקושי שלהם, בקונפליקט בו הם נמצאים. אם הם מצליחים אני גם נופל למוחין דקטנות. אני גם אפול לישסו"ת, גם אגיב אליהם מאותו מקום של הפרד ומשול- אתה תלך ללדר ואתה תלך לחדר, תפסיקו להפריע לי. זה ישסו"ת. אני פותר את זה באופן שמאמין שלפתור את הבעיה זה הפרד ומשול. הפרדה בין הימין לשמאל, ועכשיו יש לי שקט. אנחנו חיים בתודעת הישסו"ת בהרבה מובנים. אני יכול להתכתב עם סדר חשיבה אחר, סדר של אבא ואמא עילאין, סדר יותר שבתי, יותר של העולם הבא, שיודע שגם מה שאומרים עליו ברוך דיין האמת הוא הטוב והמיטיב, וגם מה שנראה לנו מנוגד- 'שוויתי הוי-ה לנגדי תמיד'. הוא חלק מהחיים, מהצמיחה ומההתפתחות שלך. אין לך יכולת להבין את זה כי אתה חי בתודעת המחיצות של הבעש"ט, ולא בתודעה שרואה את הדברים מנקודת המבט האלוקית, שבה אין עוד מלבדו כלל. וחודרת את הנפרדות לתודעת אחדות עמוקה, תהליכית שמצמיחה את האחד במציאות. שם נמצאים אבא ואמא עילאין, שם נמצא עומק האחד. משם אנחנו לוקחים הארה והשראה כל יום ויום ליכולת שלנו להביא אחד בתוך החיים שלנו. לא רק להתברר לשם, אלא גם לצמוח לשם.

זוהי היכולת להצמיח תודעת חיים שמחזיקה את הבירורים באופן שהוא לא רק לוחמני, אלא גם מאמין, מכיל, סבלני, מאפשר להם להתפתח ולצמוח ביחד. מקום שמאיר פנים לתהליכים האלה, ורואה בהם ברכה, ולא רק סבל. הזולת הוא לא הגיהנום בעצמו. זה לא רק קשיי החיים והמורכבות שלהם, אלא יש פה מקום של הארה של ברכה. הדברים האלה הם גם ברכה בחיים שלנו. החוסר והקושי הוא לא רק קושי, הוא מקום שמסוגל לעלות בהארת פנים וברכה הדדית.

אלה הבירורים של שחרית. בזה הם שונים מהבירורים של חצות לילה. זו תודעת אחד עמוקה יותר, שמחזיקה הוי-ה אלוקינו באופן עמוק יותר ממה שעשיתי מקודם, מאשר החרב נוקמת נקם ברית של הלילה. לשם פנינו מועדות. ב'אחד'- נבקש להעלות את כל חיינו לתוך או"א עילאין לתוך עומק האחד, שמצריך מסירות נפש על קידוש ה', ומוכנות לכוון שכל רצון חיי יהיה אך ורק לחיות את רצון החיים הקדוש והאחד. לחיות את כל הקיום שלי כיונק משם. זה מה שמוציא אותי מהסדר של הישסו"ת. אני מוותר על ההבנה שלי, על איך העולם אמור להראות, איך אנשים סביבי צריכים להתנהג. אני מוכן לצאת מכל הנחות היסוד שלי. ולקבל את זה שקשר החיים גדול יותר מהתפיסה ומההכלה האנושית האישית שלי. זה הקודש. זה האחדות שהקודש נושא. אחדות שגדולה מההבנה, ומזינה ומצמיחה אותי אל עבר אליה כל הזמן. מאפשרת לי להכיל רבדים אחרים, מתוך הבנה של תודעת חיים של אחדות מקודשת.

ב'אחד', עלינו לאותו מקור חיים עליון של אחדות קדושה, שמאיר עלינו ביחוד הוי-ה אהי-ה. שם ע"ב מאיר בחכמה, ואני עולה עם שם ס"ג, בזכות תודעת הישסו"ת, שזה המקום של השיבה בתשובה, להשיב את כל החיים שמתהווים אל המקור שלהם, אל סדר חשיבה אחר, עמוק יותר, קדוש, אחדותי, באופן אינסופי. משם אני רוצה להתברך מחדש, להמשיך מוחין, מוחין שיאפשרו לי לחשוב חדש. לחשוב רחב, עמוק, חי יותר ובהארת פנים גדולה יותר. מתוך גדלות חיים גדולה יותר, לצאת מהקטנוניות שלי, כל אחד לפום דרגה דיליה. כל זה יהיה ב'אחד'.

ב'אחד' אני ממשיך ארבעה מוחין דגדלות של הארות אמא לז"א. ארבעה מוחין דהוי-ה, ארבעה שמות אהי-ה. אבל מתוך כל השם רק שלוש אותיות באות לידי ביטוי. שלושה יה-ו, ושלושה אה-י. ה' עוד לא מופיעה במוחין האלה. במוחין דאמא יש פיצול. בין השמיים לארץ ובין העולם הבא לעולם הזה, וה' האחרונה עדיין לא מצליחה להתבטא באופן מלא, עד שלא יגיעו המוחין דחכמה. שגם הגוף נהיה קודש לה'. בינתיים זה מורכב. ממשיכים רק ו"ק דאמא, עם ארבעה מוחין, וזה הוי-ה אחד. זה נותן לנו תודעה חדשה, תודעה של הוי-ה אהי-ה. לא תודעה של שם אלוקים, לא תודעה שמניחה הנחות יסוד של תודעות טבע קיומיות, אלא מניחה יכולת לחשוב על התהוות אינסופית, מתוך אמון פוטנציאלי אינסופי שטמון בחיים שלנו. משם אנחנו לוקחים את המוחין החדשים. שם אלוקים- מניח הנחות טבע, זה האופי, המסוגלות, היכולות שלי, זה אזורי הנוחות שלי וזה אזורי הנמנעות שלי. וזהו. המוכנות להתהוות אינסופית ולאהי-ה אינסופי, מאפשר לנו לצאת מהטבע שלנו. להשתנות כל הזמן. בשביל זה צריך למסור את הנפש על קידוש ה'. למסור את כל המצרים למקורם, לאפשר לטבע להתחדש בשורשו.

עד כאן הגענו. עכשיו אנחנו עוברים לתקן את המלכויות. להאיר את זה לא רק לז"א, אלא גם ללאה ורחל. איך הדברים האלה משתקפים לא רק בתודעת שם הוי-ה, שעובר משם אלוקים לשם הוי-ה אהי-ה, אלא גם בתודעה מלכותית. של לאה ורחל.

## ההבדל בין שמועה רביעית-חמישית לשמועה שניה

כל מה שאמרתי עכשיו נכון גם בשמועה שניה. שמועה רביעית חמישית לוקחת את שמועה שניה ומכניסה אותה לתוך לאה ורחל, מכניסה אותה לתוך תודעות מורכבות יותר של מוחין, מוחין דאמא, מוחין דאבא. יש כאן עוד מורכבויות של שמועה רביעית חמישית שמתלבשת על התבניות של שמועה שניה.

מה משתנה בתודעה שלנו בשמועה רביעית חמישית ביחס לשמועה שניה? בשמועה שניה, ק"ש היא הכנה לקראת בוקר. היא התיקון כלי ורוחא לקראת הבוקר. רק בבוקר יש יכולת ליצור חיים. הבירורים עם החרב עדיין לא יוצרים חיים. אין בהם הארת פנים, אני עדיין אחור עם המציאות. אני אחור באחור שמתנגש ומברר. הארת הפנים של הבוקר היא צעד נוסף, הארת שלום, הארת פנים. אני יכול להיות בתוך הבירורים עם יותר נחת, עם יותר הארת פנים, ולצמוח איתם. לקבל את הקושי כמתנה וכברכה, שיכולה לבא בתוך הנוכחות שלנו. זו הבחנה בין שמועה שניה בה ביאה ראשונה, זה חצות לילה, אז היא כורתת ברית אבל לא מאפשרת את הילדים. בביאה השניה אחרי שכבר שבנינו את התשתית המשותפת של האחד מתוך יחסי האחור באחור, אנחנו יכולים לצמוח לאחד של הארת פנים.

בשמועה רביעית חמישית הלילה הוא לאה, והבוקר הוא רחל. זו לא בדיוק הכנה. יחד עם זה בחצות לילה עשינו תיקון כלי ורוחא ללאה. יחד עם זה שלאה היא פרצוף עצמאי, לעומת רחל, היא גם סוג של כלי ורוחא. לפני שעברנו לחיות בבית ומשפחה וילדים, בילינו את הזמן בדייטים בלילה. הם היו ההכנה לקראת בוקר. יש להם את היופי שלהם, מצד עצמם. הם לא רק היו הכנה לקראת. עדיין יש ערך לחיי לאה, אבל רחל תהיה עקרת הבית. ברור שיש משהו בעולם הלאתי שמצד אחד הוא עולם לעצמו, אבל הוא גם נושא בתוכו רבדים הכנתיים לקראת העולם הרחלי. נראה את זה ברור באיך שהאר"י יסביר את הכוונות של ההמשכה למלכויות.

## תודעות האחדות

בתנועה עם שם אלוקים יש הרבה יותר כוחניות. זה מתנגש בכח עם המציאות. אלה תודעות הרבה יותר טבעיות, מצומצמות, מרוכזות בקטנות שלי, בעצמי. האלוקים האחרים אוחזים בי בצורה טובה יותר. לעומת זאת, שם הוי-ה, זו תנועה של נשימה הרבה יותר עמוקה של המציאות. הארת פנים, עולם פנימי יותר של התהוות, חופש התהוותי, צמיחתי. יש לי הרבה יותר תנועה של אהי-ה אל מול פוטנציאל אינסופי ויכולת שלנו לייצר את האחד. אני ניזון מנקודה ארכימדית, שגדולה מהתודעה הטבעית שלי. הנקודה הארכימדית שלי היא נקודת המסירות נפש על קידוש ה' של אבא והקישור שלה לכתר. היכולת שלה להאיר את אור האינסוף שמאיר ברדל"א, שמאפשר לי לשחרר מלחשוב שאני יודע איך נראה האחד. אם אני חושב שאני יודע איך נראה האחד, אני לא אצליח להיפתח לאפשרויות חדשות, עמוקות יותר, בתודעת האחד שלי. אם אצליח לקבל אור מהרדל"א, שזו ההארה של ק"ש של בוקר, שיונקת מהעתיק, אצליח להיות ניזון מתודעות אחד שנושאות את ה-רישא דידע ורישא דלא אתיידע בתוכם. יש אחד ידוע, ויש את האחד הלא ידוע. הם ביחד. כשאני באחדות ידועה, יש עוד עומק לא ידוע בכמה זה אחד, בפוטנציאל האינסופי טמון בתוך האחד הזה. כביכול אנחנו מכירים אחד את השני, אני ואשתי, אבל יש אחדות אינסופית שיכולה לצמוח ולהתגלות פה כל פעם מחדש, כי יש את הלא ידוע שלנו. את החושך שעולה בתוך העתיק, אחד עם האור.

ראינו ארבע בחינות של ה'אחד', כל ק"ש מביאה אותנו לשמע ישראל ה' אלוקינו ה' אחד, אבל זו לא אותה רמת אחד. יש איכויות שונות של עומקי האחד. יש אחד של או"א, אחד של אריך, אחד של חיצוניות אריך, ופנימיות אריך, חציוניות עתיק. רבדים שונים של עוצמות 'אחד'. בכולם הלכתי למעבר שלי ופתחתי תנועת אחד. זה ישליך כמה 'אחד' נתקע אצלי בקו החזה, וכמה ה'אחד' שלי מסוגל לרדת עד לרגליים, לייצר פנים, כשהוא אחוז עדיין בשמות אלוקים. אלו היו ארבעת הק"ש שלמדנו. זו היכולת לייצר אינטגרציה הולכת וגוברת בחיים, עד שבאמת נוכל להחזיר את המרכבה להיות אחד. שהיא ה' אחד ושמו אחד. לכן היכולת שלנו לצמוח ליכולת עמוקה יותר לייצר אינטגרציה, ברבדים הולכים וגוברים, זה חלק גדול מהעבודה שלנו כלב העבודה של תורת הסוד היהודית.

## ירידת המוחין לרחל ולאה

### ירידת המוחין ללאה

שער הכוונות - דרושי כוונות קריאת שמע דרוש ו פירוש תיבת אחד

אח"כ תכוין להמשיך ג"כ מוחין אל נוק' דז"א במלת אחד והנקבה הזו כבר ביארנו עניינה לעיל כי המעלה עתה מ"ן במלת אחד היא רחל ולא לאה אמנם מצאנו ראינו בזוהר כי הד' דאחד היא מלכות הנקרא קשר של תפילין ש"ר גם אמרו כי בשכמל"ו הוא במלכות וצריך לבאר הדברים האלה באר היטב שלא יחלקו יחד:

יש לנו בעיה. על פניו ב'אחד'- אמורים להמשיך למלכות. א"ח ד'. א"ח זה הז"א, ד'- זו המלכות. לא רק ארבעה מוחין. מצד שני, הזוהר אומר ש'ברוך שם כבוד מלכותו לעולם ועד'- זו גם המשכה למלכות. אז יש לי פעמיים המשכה למלכות. זו בעיה אחת.

הבעיה השנייה, היא שהזוהר אומר שהד' של האחד, היא כנגד הד' של קשר של תפילין. הד' של קשר של תפילין זאת לאה. זה לא הוגן. העלינו את רחל מ"ן כדי שתקבל שפע, ואתה מוריד את השפע ב'אחד' ללאה. העליה והירידה לא שווים. רחל עולה מ"ן, כי היא עקרת הבית, לכן מסרנו את הנפש על קידוש ה' דייקא בבריאה, כי שם רחל נמצאת. בשביל להעלות את המלכות, קיבלנו ארבע מיתות ב"ד. כדי לאפשר עליית המלכות מתוך קבלת הדין, מתוך מסירות נפש על קידוש ה', מתוך תשובה עילאה, לעלות לאו"א עילאין ולבקש חיים על המציאות שלנו באופן שלם, וליצור בתוכם אינטגרציה. אבל כשנגיע לתודעת האחד, קצת כמו בלילה, אני לא מצליח לרדת איתה עדיין לתוך החיים. היא נשארת בלאה. לאה נושאת את הפוטנציאל של תודעת האחד- אני יודע ומבין בראש, את תודעת האחד. אני נפתח תודעתית לרצון לייצר אחד בתוך חיי. ליצור אינטימיות, מערכת קשר. אבל אני עדיין לא מצליח להביא את זה לתוך החיים עצמם. אני עדיין לא מצליח להוריד את זה לרחל. רחל עדיין נשארת למטה בבריאה. היא מריחה את הריח של ציקי קדירה, של האחד שמחכה בסוף הדרך. יום אחד עוד נצליח ליצור את האחד הזה גם בבית, בתוך מערכת היומיום, ולא רק במקום הלאתי שלנו, שאוהב ומחובר ושייך שייכות עצמית, ומרגישים חיבור פנימי, אבל זה מתבטא הכי טוב דווקא כשאנחנו לא בבית. יוצאים לבית קפה, הולכים לצימר.

זה קצת דומה למבנה של בחיק או"א בשמועה שניה- למטה זו"ן עומדים אחור באחור, הם לא מצליחים לעמוד פנים בפנים במצב שבו העולם נברא, אז הם עולים לחיק אבא ואמא, חוזרים שם פנים בפנים, מתייחדים שם, ממשיכים שפע, וכשהם רוצים ללדת אותו הם יורדים עוד פעם חזרה למרחב שלהם, וחוזרים אחור באחור. קשה ללדת את המקום הזה, כי יש דיסוננס בין חווית האינטימיות שהייתה בשורש וחווית הקונפליקט- של למה אנחנו לא מצליחים להביא את זה לתוך מסגרת היומיום. זה הקונפליקט של שמועה שנייה.

פה, בשמועה רביעית חמישית, הקונפליקט פשוט מתפצל לשתי פרצופים. את מה ששמועה שנייה מחזיק כריתמוסים, שמועה רביעית חמישית תחזיק בתור פיצול פרצופי. שני רבדים של הפרסונה שלנו. לאה תחזיק את ידיעת האחד, שאני באמת יודע ש'הוי-ה אלוקינו הוי-ה אחד', אבל כשאני הולך ליומיום שלי, אני לא חי ככה. קשה לי באמת לחיות את היומיום באחד כשאני נמצא בעולמות הבי"ע- ואני מסוכסך עם הבוס. אז יש קונפליקט, אני לא מצליח, שם אני לא זוכר שה' אחד. ה' אחד עשיתי בעצימת עיניים. עכשיו אני עם עיניים פקוחות ואני לא מצליח להוריד את זה לרבדים הנמוכים. ברמה הלאתית שלי אני יודע את האחד. במקומות גבוהים יותר אני מצליח לייצר אינטימיות ודיבור גבוה יותר. אני מכיר, מבין, מרגיש את ידיעת האחד ברגש הגבוה העמוק שלי. אבל אני לא מצליח להוריד את זה כמו שצריך לרחל.

נצטרך עוד כברת דרך עד שנגיע אפרתה, נלך דרך שלמות ק"ש וברכת גאל ישראל, לעבר תפילת שמונה עשרה. בתפילת שמונה עשרה רחל תצליח גם היא לעלות. נבנה אותה בברכת אבות כנגד המקום של הז"א בפלג גוף תחתון, ואז המוחין דאבא ירדו עם גמר מוחין דאמא, ונוכל לבא לאחד בתוך החיים עצמם. אז באמת נתפלל על החיים כולם. נהיה אחד בדעת, אחד בתשובה, אחד בברכת שנים על הגשם ועל הטל, אחד של ריפוי, אחד של קיבוץ גלויות, אחד של מערכת המשפט, אחד של בניין ירושלים, אחד של תקשורת חברתית טובה ומתוקנת של הצדיקים. נזכה לבניין בית מקדשנו, להארת פנים, הארת רצון ולהודיה אמיתית על החיים, ושלום, שימלא את החיים שלנו מכף רגל ועד ראש. זה האופק העתידי. בקריאת שמע אנחנו לא שם. אנחנו לא מסוגלים לזה עדיין. לא הצלחנו לרומם את החיים עצמם להיות במקום הזה. לחיות את החיים עצמם, על כל צרכיהם והיבטיהם בתוך תודעת אחדות של הארת פנים מקודשת. אנחנו עדיין נמצאים בתוך המיצרים של תודעות הבריאה יצירה ועשייה, עם הקטנות מוחין שטמונה שם. אנחנו לא מצליחים עדיין לרומם גם אותם לתוך תודעת גדלות. אבל יש לנו את לאה. זה לא מצריך ממני ללכת לחיק אבא ואמא, זה מצריך ממני לתקשר מהפלג גוף עליון שמאפשר להחזיק תודעת אחד.

לאה זה לא התיק הכי קל. לאה יכולה להיות גם לילית בצד השני שלה. צריך לדעת לעבוד על המרחב הזה, שהוא יהיה לאתי ולא ליליתי. שיהיה אמון באינטימיות, אמון באחד, שייכות עצמית שנפתחת, ולא שהמקום הלאתי יהפוך למקום ליליתי. לאה יונקת מהדעת שזה עם קשה עורף. אפשר להיות שם חדים, ביקורתיים, ומתחרים, כמו בעץ הדעת בהתחלה. לאה יותר גבוהה מהז"א בשורש. לאה היא מאמא, היא לא כמו רחל, שהיא בשר מבשרו. יש משהו בלאה שהיא עצם, שהיא גבוהה ממנו. אם נוצר פה משהו שקשור ללאה, אנחנו גם צריכים לדעת לעבוד עם השפה של לאה, להצליח להביא את האחד שם בצורה מתוקנת בתוך החיים שלנו. זה מחזיק באופן פוטנציאלי אנרגיות שהם עדיין כמו אנרגיות חלום, אנרגיות מקיפות, בשביל רחל.

זה קצת ענה להבדלים בין שמועה שניה לשמועה רביעית חמישית. לאה משמשת פה מצד אחד כפרסונה לעצמה, אבל גם כהכנה לרחל. היא מחזיקה פוטנציאלית הארות רחליות. אם היינו מסוגלים, עכשיו היינו מעבירים לרחל את השפע, כי היא עלתה מ"ן. אבל זה כמו בסיפור התנכ"י, רחל העלתה את המ"ן ליעקב, ולאה קיבלה את זה. ההיסטוריה חוזרת.

### התפילין שלפני התפילה

והענין הוא דע כי ב' נקבות יש לז"א לאה ורחל וה"ס תרין נשין דיעקב דאיהו ז"א ומצינו כתוב ויאהב יעקב את רחל ותמיד הוה דיור' ומשכני' באהל רחל. וקצת טעמו של דבר נת"ל והוא לפי שרחל נקרא עקרת הבית עיקרו של בית כי היא מכלל הי"ס והיא ספי' עשירית שבהם ויש לה בחי' פרצוף גמור והפרצוף הזה יש לו פנים ואחור ויש לו פנימי וחיצון כמו שאר הפרצופים שיש באצילות. אבל לאה אינה רק האחור דאימא לבד וזהו הטעם שלאה היא כולה דינים תקיפין לפי שאפי' אימא דינים מתערין מינה ומכ"ש באחוריים שלה. וזהו טעם למה שביארנו בענין דרוש התפילין כי גם שם נרמזו ב' הנקבות האלו והם בחי' קשר תש"ר בסוד לאה דכתיב וראית את אחורי שהיא עומד' באחור עם ז"א בחציו העליון באחורו ראשו בסוד קשר תש"ר אבל רחל נרמזה בסוד תש"י כי היא עומדת מחציו ולמטה של ז"א מכנגד הלב ושם ביארנו טעמו של דבר כי רחל שהוא פרצוף גמור יש לה בחי' תש"י בפרשיות ובבתים כדמיון ז"א ממש שיש לו תש"ר אבל לאה שאינה רק אחוריים דאימא אינה רק בחי' קשר דתש"ר שהיא עור לבד בלתי בתים ופרשיות כלל והנה עד"ז ג"כ נרמזו שתיהן לאה ורחל בענין הק"ש כי הנה ענין הק"ש הוא בחי' כניסת המוחין בז"א.

ונודע כי התפילין יוצאין מן המוחין כנז' במקומו

התפילין הם שיקוף של מצבי כניסת מוחין. כמו שיש לנו תפילין של יד ותפילין של ראש, ויש לנו קשר של תפילין מאחורה ובית, גם פה. כשאנחנו קוראים ק"ש יוצאים תפילין. זאת היציאה הראשונה של התפילין. עכשיו יש הארה על קשר תפילין של ראש מאחורה, ויש הארה מסוימת שתלך לאיזור היד. מכח הארת המוחין אל עבר פרצוף רחל. אין לנו פרצוף רחל, אז יש פה בעיה מסוימת. זה כבר מתחבר למקום בו יש עניין לקרוא ק"ש עם תפילין. עכשיו הארת המוחין של הקבלת עול מלכות שמיים, הולכת ופורצת מהתודעה, ונחתמת בתוכי. אני מעיד עליה, והעדות היא הנחת התפילין. היכולת שלי להנכיח את זה בתוך חיי, להכיר בזה, להדהד את זה, שה' אלוקינו ה' אחד. בשלב הזה, זאת הנחת תפילין של לפני תפילה. בהמשך, יש סוג של הנחת תפילין שאחרי תפילה. אחרי שאתפלל, אז התפילין יגמרו באמת. אז התפילה תאיר את המוחין, גם בצורה הרחלית, השלמה ביותר. אז תהיה לנו עוד פעם הארה של התפילין. 'ויעבור ה' על פניו ויקרא', זהו קשר של תפילין. 'ראית את אחורי ופני לא יראו'. הרישום של התפילה בתוך תנועת התפילין. זה מה שלמדנו בדרושי תפילת השחר, דרוש ה'. שם הוא הסביר שכל יום אחרי התפילה הארת התפילה נרשמת כתפילין בתוכנו. היא מאפשרת להחזיק את תודעת התפילה לאורך כל היום. כאן אנו עוסקים בסוג של הארת תפילין שלפני תפילה. שיותר משהיא מאירה את רחל היא מאירה את לאה. היא בונה יותר את לאה מאשר את רחל.

### ההארה לד' של תפילין של לאה

ונודע כי התפילין יוצאין מן המוחין כנז' במקומו ולכך כמו שבתפילין אנו מחברין לאה עם ז"א בסוד תש"ר עם הקשר שלו אבל רחל היא בפני עצמה בסוד תש"י. כך עתה אנו בק"ש בפסוק א' של שמע אנו מחברים את לאה שהיא ד' דאחד שהיא קשר תש"ר עם יחוד ז"א עצמו אשר הוא תש"ר בפסוק הא' דשמע ישראל ואח"כ בבשכמל"ו הוא יחוד בפני עצמו לרחל והוא לסיבת הטעם הנז' בענין תפילין כי להיות שרחל היא פרצוף גמור בפני עצמו לכן יש לה יחוד בשכמל"ו בפני עצמה. אבל לאה שאין לה אלא הארה מועטת מן הד' מוחין של ז"א לכן היא טפלה אליו.

אם הייתם מאמינים למה שכתוב פה עכשיו, היה יוצא ש-ד' של תפילין זה ד' דאחד, והיא הארה שיוצאת מהז"א לד' של האחור, שזה קשר של תפילין. זה תיקון פרצוף לאה. ידיעת האחד. לאה היא הארת עלמא דאתי. זאת מהותה של לאה. ידיעת אחד שהיא מעבר לעולם הזה. בתוך העולם הזה אני יודע ידיעת אחד שהיא מעבר לעולם הזה. זאת לאה. רחל- היא כבר 'ברוך שם כבוד מלכותו לעולם ועד'. גילוי הופעת המלכות בתוך העולם הזה, בבחינת גילוי של כבוד, מלכות, לעולם ועד נמשך בתוך המציאות. זה תפילין של יד. תפילין של יד זה בית שלם. פרצוף שלם, שיש לו מוחין וכלים, פנימיות וחיצוניות, ארבעה פרשיות. תפילין של יד, זאת רחל, לכן היא עקרת הבית, היא מקבלת פרצוף שלם של יחוד תתאה. איך היחוד העליון מאיר בפרצוף רחל. לאה לא זוכה לסיפור שלם, פה. היא בסך הכל הארת האחד, היכולת לדעת את האחד הנעלם. הרפלקציה של התודעה מאחורה, שקולטת את ידיעת האחד, ויודעת בעומק הלב. עקשנות יהודית טיפוסית, שהיא חלק מהיכולת שלנו להמשיך ולמסור את הנפש על קידוש ה'. אנחנו יודעים משהו באחד ויש לנו עקשנות- מאותה סיבה שאנחנו עם קשה עורף בחטא העגל, נהיינו גם עם קשה עורף אחר כך. כמו שכתוב בחז"ל- או הרוג או צלוב או עובד ע"ז, "עליך הרגנו כל היום". זו הד' של לאה, הקשר הסגולי, העצמי שלנו בה' יתברך, שיודע את האחד הזה ומוכן להשליך את עצמו עליו לגמרי. אבל אין פה עולם שלם של גילוי של חיים של אחד, בתוך הידיעה הלאתית. זו אחדות הרבה יותר עמוקה ובלתי נפרדת מהאחדות הנעלמת, האחדות הגבוהה, אבל מצד שני- פחות מפותחת ביכולת שלה לייצר בית שחיים בו בתודעת אחדות של חיים.

"עור בעד עור וכל אשר לאיש יתן בעד נפשו". עור בעד עור- זו לאה. שהיא רק עור, קשר של תפילין מאחורה, "כל אשר לאיש יתן בעד נפשו"- זו רחל, שהיא עולם שלם, היא הנפש שלו. איתה הוא חי חיים שלמים.

### בניין הכתר והגוף של לאה

המהרח"ו אומר שבשמע ישראל ממשיכים ד' דאחד הארת לאה, 'ברוך שם כבוד מלכותו לעולם ועד'- ממשיכים לרחל. אבל זה לא יכול להיות. כי רחל לא נמצאת עדיין. היא נמצאת בעולם הבריאה. יש פה משהו מתעתע.

דע כי על האמת הוא כי גם לאה יחודה היא בבשכמל"ו עם רחל אלא שלהיותה נוק' עלאה עליונה יש לה ג"כ יחוד למעלה בראש הזכר בסוד ד' דאחד ונמצא כי בד' דאחד אנו מכווני' אל כתר דלאה בלבד ושאר התפשוטתה נרמז בבשכמל"ו עם רחל ג"כ.

בסוף הוא יגיד ש'ברוך שם כבוד מלכותו לעולם ועד' הוא כמעט כל כולו בלאה. הוא אומר עכשיו- תדע לך שזה לא נכון מה שאמרתי מקודם. בד' של אחד זו הארה ללאה, אבל לכתר של לאה. את בניין הגוף של לאה, אנחנו עושים ב'ברוך שם כבוד מלכותו לעולם ועד'. 'ברוך שם כבוד'- זה בניין החב"ד של לאה, 'מלכותו'- זה גמר הארת הכתר, 'לעולם'- זה המשכת ז' תחתונות של לאה, 'ועד'- זה תיקון מלכות דלאה. זה לא בדיוק ש'ברוך שם כבוד מלכותו לעולם ועד'- זה תיקון רחל. אני מתחיל להתבלבל. זו לא בעיה מקרית. לאה מתחפשת לרחל.